Annette Lind (S), 2023-05-03:
Tak for det, formand.
Med L 92 viderefører vi en ordning, som har gjaldt indtil årsskiftet, men på grund af at vi har et lidt anderledes forløb i år med i finansloven, er det sådan, at vi ikke har kunnet gennemføre det her de første måneder.
Derfor har vi givet nogle midler med SSA-midlerne, for at vi kan gennemføre tingene.
For Socialdemokratiet er høj kvalitet i ældreplejen en hjørnesten i vores velfærdssamfund.
Vi skal skabe de bedst mulige rammer for at levere en god pleje med tid til omsorg og nærvær.
Det skylder vi de ældre, det skylder vi de mange medarbejdere, som hver dag går på arbejde med ønsket om at skabe en god ældrepleje.
Vores ældrepleje står over for en række udfordringer, det ved vi alle sammen, og dem er der ikke én enkelt løsning på.
Vi skal have bedre rekruttering, mindre bureaukrati, mere frisættelse og mere kvalitet.
Derfor er det vigtigt, at vi hele tiden bliver dygtigere, at vi lærer af de fejl, der bliver begået, og skaber en positiv udvikling.
Det handler lovforslaget i dag om.
Med lovforslaget indfører vi igen en ordning, der gjaldt frem til den 31. december 2022, så de plejeenheder, der modtager et påbud fra Styrelsen for Patientsikkerheds Ældretilsyn, skal tage imod et obligatorisk opfølgnings- og læringsforløb.
Det skal ske fra et udgående rejsehold ved Videnscenter for værdig ældrepleje i Sundhedsstyrelsen.
Der er som sagt tale om en genindførelse af obligatoriske opfølgnings- og læringsforløb, og det blev allerede indført i 2021.
Men både finansiering og lovgrundlag udløb ved årsskiftet, og der er ingen af delene, der nåede at blive forlænget.
Det retter vi så op på nu.
Med SSA-aftalen fra marts måned afsatte vi sammen med et meget stort flertal i Folketinget penge til at videreføre de obligatoriske opfølgnings- og læringsforløb.
Med forslaget i dag får vi også lovgrundlaget på plads til at videreføre de obligatoriske opfølgnings- og læringsforløb, så de nu løber frem til udgangen af 2024 ligesom forsøgsordningen med Ældretilsynet.
Målet med indsatsen er at løfte den social- og plejefaglige kvalitet og arbejdet med kulturen på både medarbejder- og ledelsesniveau.
Det er som sagt ikke nogen straf at få besøg af rejseholdet ved Videnscenter for værdig ældrepleje; det er en hjælp, der skal skabe en bedre hverdag, en hjælp til at rette op på de udfordringer, der måtte være, og skabe en positiv udvikling for både de ældre og for personalet.
Vi ved også, at man mange steder er glad for de her forløb, og det så vi bl.a. i den evaluering, der blev lavet sidste år.
Mange medarbejdere og ledere fremhæver, at de har styrket både den faglige kvalitet, kulturen og tilgangen til borgeren samt samarbejdet med de pårørende.
Jeg hører også flere steder fra, når jeg møder folk på området, at de er interesseret i området, netop fordi der er tale om at tilpasse forløb med fokus på læring og på, hvordan man sammen kan blive dygtigere og skabe en bedre ældrepleje.
For en fagligt dygtig medarbejder ønsker ikke, at fejl og mangler fejes ind under gulvtæppet, men man ønsker i stedet konkrete redskaber til at gøre det bedre og løfte kvaliteten, for der er ikke noget mere demotiverende end at gå på arbejde med følelsen af, at man ikke leverer god nok kvalitet i arbejdet.
Vi ser også i flere af høringssvarene, at der især fra medarbejdersiden er tilfredshed med den her ordning og tilfredshed med, at den nu forlænges.
S støtter forslaget.